Yaqub Əhmədov

Əhmədov Yaqub Alış oğlu () — Kənd təsərrüfatı elmləri namizədi, Azərbaycan Respublikasının əməkdar aqronomu, xeyriyyəçi, Azərbaycan Milli Məclisinin I çağırış deputatı."ƏHMƏDOV Yaqub Alış oğlu" . Azərbaycan Respublikasının Milli Məclisi

 Həyatı 
Yaqub Əhmədov 1927-ci il mayın 7-də Ağdam rayonunun Qaradağlı kəndində anadan olmuşdur. 1950-ci ildə Ağdam şəhər 1 saylı orta məktəbini bitirirərək Azərbaycan Kənd Təsərrüfatı İnstitutuna daxil olmuş, 1955-ci ildə institutu fərqlənmə diplomu ilə bitirərək həmin ildən əmək fəaliyyətinə başlamışdır.

Yaqub Əhmədov 5 yanvar 2005-ci ildə Bakı şəhərində vəfat etmişdir.

Ailəlidir. 6 övladı var.

 Fəaliyyəti 
1955–1960-cı illərdə Ağdam rayonu, Qərvənd MTS-nin (Maşın traktor stansiyası) aqronomu, baş aqronomu, Ağdam rayon kənd təsərrüfatı müfəttişliyinin rəisi vəzifələrində fəaliyyət göstərib.

1960–1964-cü illərdə Ağdam rayon "Orconikidze" adına Kolxozun (Rayonun Mahrızlı və Zəngişalı kəndlərini əhatə edir) sədri, birləşdirilmiş kolxoz-sovxozun (yəni bir ərazi vahidinə çevrilmiş Ağdam və Ağcəbədi rayon kolxoz-sovxoz istehsalat idarəsinin) rəisi vəzifəsində çalışmışdır.

1964-cü ildən Ağdam və Ağcəbədi rayonları ayrıldıqdan sonra Ağdam rayon, kolxoz-sovxoz istehsalat idarəsinin rəisi vəzifəsində işləmişdir.

1970–1972-ci illərdə Azərbaycan Respublikası Kənd Təsərrüfatı Nazirliyinin idarə rəisi olmuşdur.

1972–1976-cı illərdə Ağdamın Xıdırlı kəndini əhatə edən "İnqilab" Sovxozunun direktoru vəzifəsində işləmişdir.

1976–1989-cu illərdə Ağdamın Güllücə, Tağbəyli, İlxıcılar və Suma kəndlərini əhatə edən Azərbaycanın ən böyük təsərrüfatlarından biri olan Hüsü Hacıyev adına Sovxozun direktoru olmuşdur.
1989–1992-ci illərdə Ağdamın Qaradağlı kəndində Kolxoz sədri işləmişdir.

1992-ci ildən ömrünün sonuna kimi Azərbaycan Respublikası Kənd Təsərrüfatı Nazirliyinin Erroziya elmi, tədqiqat institutunun baş elmi işçisi vəzifəsində işləmişdir.

 İctimai-siyasi fəaliyyəti 
Ağdam rayon partiya komitəsinin 2-ci katibi vəzifələrində fəaliyyət göstərib.

I çağırış Azərbaycan Respublikasının Milli Məclisinin 48 saylı Ağdam kənd seçki dairəsi üzrə seçilmiş bitərəf deputat Sofiq Hüseynov 30 dekabr 1997-ci il tarixində 47 yaşında ölmüşdür. Sofiq Hüseynovdan boşalan mandat üçün 1998-ci ilin avqust ayına təkrar seçkilər təyin edilmişdir. 48 saylı Ağdam kənd seçki dairəsi üzrə bitərəf namizəd Yaqub Əhmədov 17 300 (49.7%) səs toplayaraq deputat seçilmişdir.

 Xeyriyyəçilik 
Yaqub Əhmədovun təşəbbüsü ilə Ağdamın Xıdırlı kəndinin əhalisinin içməli suya olan tələbatının yalnız su daşıyan maşınlarla qismən ödənilə bildiyi və başqa bir su mənbəyi olmadığı bir vaxtda Ağdam Xankəndi yolunun sağ tərəfində 10–15 ədəd artezian quyusunun qazılması, su mənbələrinin quraşdırılması və borularla kənd əhalisinə və təsərrüfatlara suyun verilməsi mümkün olmuşdur."Xeyriyyəçi deputat Yaqub Əhmədov kim idi?" . Demiryolcuveteranlar

Hüsü Hacıyev adına Sovxozun direktoru olduğu vaxtda sovxozun qısa müddətdə inkişaf etməsinə, infrastrukturun qurulmasına nail olmuşdur. Yevlax Ağdam magistral yolundan sağ tərəfə ayrılan bu kəndlərin yollarını yenidən bərpa etdirmiş, yol kənarında bağlar saldırmış, yolların işıqlanması üçün tədbirlər görmüşdür.

 Əsərləri 
Yaqub Əhmədov "Yüksək buğda məhsulu" (1972), "Yemçiliyin intensivləşdirilməsi yolları" (1993) kitablarının müəllifidir.

O kənd təsərrüfatında yemçilik məsələləri, şəkər çuğundurunun yem məqsədləri üçün yetişdirilməsi problemləri, eləcə də kənd təsərrüfatı elminin digər məsələləri ilə bağlı çoxlu sayda monoqrafiyaların müəllifidir. Həmin monoqrafiyalar və məqalələr SSSR-nin tanınmış elmi nəşrlərində dərc edilmişdir.

 Mükafatları 
SSRİ Ali Sovetinin rəyasət heyətinin fərmanı ilə Yaqub Əhmədov "Qırmızı Əmək bayrağı", "Şərəf nişanı" ordenləri və "Əmək igidliyinə görə" medalı ilə təltif edilmişdir.

 Mənbə 
 Ömür karvanı. Şair-publisist, jurnalist Məmməd Əfşan. Nurlan nəşriyyatı. 2008
 Mən görən kişilər. Şair-publisist, jurnalist Məmməd Əfşan. Azərbaycan nəşriyyatı. 2002

 İstinadlar 

Kateqoriya:Azərbaycan Milli Məclisinin I çağırış deputatları
Kateqoriya:Azərbaycanlı xeyriyyəçilər
Kateqoriya:Azərbaycan Kommunist Partiyası rayon komitələrinin ikinci katibləri